কল্যাণীতে বারোয়ারি পুজো কমিটিগুলিকে অনুদান মুখ্যমন্ত্রীর

কল্যাণী: মুখ্যমন্ত্রীর ঘোষণা মতো রাজ্যের বারোয়ারি দুর্গাপুজোগুলিতে (Barwari Puja) এক লক্ষ দশ হাজার টাকার অনুদান বা উৎসব ভাতা দেওয়া হচ্ছে। তারই অঙ্গ হিসেবে আজ কল্যাণী মহকুমার মোট ৩৫০টি পুজো কমিটিকে রাজ্য সরকারের পক্ষ থেকে অনুদান দেওয়া হল। প্রতিটি কমিটিকে দেওয়া হয়েছে এক লক্ষ দশ হাজার টাকা করে (Durga Puja)।

অনুষ্ঠানে উপস্থিত ছিলেন নদীয়ার জেলাশাসক এস. অরুন প্রসাদ, রানাঘাট পুলিশ জেলার পুলিশ সুপার আশীষ মৌর্য, কল্যাণী, চাকদহ ও গয়েশপুর পৌরসভার পৌর প্রধানরা এবং প্রশাসনিক অন্যান্য আধিকারিকরা।

আরও পড়ুন: কালনায় পরিবেশবান্ধব উপায়ে তৈরি হচ্ছে দুর্গা প্রতিমা

প্রশাসনের তরফে জানানো হয়েছে, দুর্গাপুজো শুধু ধর্মীয় নয়, এটি বাংলার অন্যতম বৃহত্তম সামাজিক উৎসব। তাই সরকারি উদ্যোগে অনুদান দেওয়া হলে তা পুজো কমিটিগুলির আর্থিক সঙ্কট কিছুটা লাঘব করবে এবং নিরাপত্তা ও পরিবেশ রক্ষার ক্ষেত্রেও সহায়ক হবে।

অনুদান পেয়ে খুশি পুজো কমিটির সদস্যরা। তাঁদের কথায়, এই অর্থ দিয়ে পুজোর নিরাপত্তা, পরিচ্ছন্নতা ও সাংস্কৃতিক কর্মসূচির কাজে সুবিধা হবে। প্রশাসনের দাবি, রাজ্যজুড়ে সব বারোয়ারি পুজো কমিটিকেই ধাপে ধাপে এই অনুদান পৌঁছে দেওয়া হবে।